**לילי פרג** (1964– ינואר 2019) הייתה פרופסור למיקרוביולוגיה אוסטרלית ילידת ישראל. פרג עסקה באקולוגיה מיקרוביולוגית של הצמח, בביולוגיה מולקולרית ובציטולוגיה של התא בבית הספר למדע וטכנולוגיה של אוניברסיטת ניו אינגלנד (אוסטרליה) (אנ') באוסטרליה, במשך כ-25 שנים עד להירצחה.

קורות חיים
----------

לילי פרג נולדה בישראל. היא סיימה תואר ראשון באוניברסיטת בן-גוריון בנגב ותואר שני באוניברסיטת תל אביב. היא עברה לאוסטרליה בשנות ה-90 כדי לקבל דוקטורט באוניברסיטת סידני, אותה השלימה בשנת 1998. 

בין השנים 1998–2001, השתלמה במכון לגנטיקה באוניברסיטת קלן, גרמניה.

בשנת 2001 הצטרפה לאוניברסיטת ניו אינגלד באוסטרליה. מאפריל 2016 כיהנה פרג כיושבת ראש המחלקה לביולוגיה של הקרקע, מיקרוביולוגיה ומגוון ביולוגי.
ב-2018 קודמה לדרגת פרופסור חבר.

המחקר של פרג התמקד באקולוגיה מיקרוביאלית (אנ') בקרקע ובאינטראקציות בין צמחים למיקרוביאלים. היא לימדה מיקרוביולוגיה, ביוכימיה וביוטכנולוגיה באוניברסיטת ניו אינגלנד.

היא נבחרה לנשיאת חטיבת מדעי מערכות הקרקע של האיגוד האירופי למדעי כדור הארץ (אנ') ‏(EGU), והייתה אמורה להתחיל בתפקיד באפריל 2019.

הירצחה
------

ב-11 בינואר 2019 הגיעו לילי פרג ואחותה, פרחיה סרוסי, בת 63 מרחובות, עובדת רשות המיסים בישראל מזה 36 שנים, לארגנטינה, כדי לבקר את בנה של סרוסי, גלעד (גיל) פרג בן ה-36, המתגורר במדינה.

האחיות לנו בדירה ששכרו בעיר מנדוסה. בני משפחתן של השתיים יצרו איתן קשר לאחרונה, ביום שבת בלילה שבין ה-11 ל-12 בינואר, ומאז נותק איתן הקשר. החשוד ברצח, גלעד פרג סיפר לחוקרים כי למחרת בבוקר הגיע למקום ולקח אותם לביתו. לפי מצלמות האבטחה באזור, הגיעו האחיות לביתו בשעה 10:15 בבוקר. פרג טען כי האחיות עזבו באותו ערב באוטובוס למנדוסה.
הפעם האחרונה ששתי האחיות נראו, הייתה כשיצאו מביתו של פרג, והתכוונו ללכת לכיוון תחנת האוטובוס בדרך לדירה שלהן.

ב-14 בינואר 2019 דיווח גלעד פרג למשטרה על כך שהאחיות נעלמו. הוא קרא לציבור לסייע בחיפושים אחרי אמו ודודתו, ובאותו הזמן צולם על ידי צלם עיתונות כשהוא יושב במקום שבו מאוחר יותר נתגלו הגופות.

המשטרה המקומית איתרה את הגופות של לילי פרג ואחותה בחצר ביתו של החשוד ברצח, גלעד פרג. הגופות כוסו באבנים ונמצאו בעומק של כמטר וחצי. המשטרה עשתה שימוש בכלבים כדי לאתר את הגופות.

המשטרה סיימה לזהות את גופות לילי פרג ואחותה, והן הוטסו לישראל, ונקברו ב-12 בפברואר, בתום הליך בדיקה במכון לזיהוי פלילי. בבדיקת הגופות הנרצחות בישראל נתגלה כי לילי פרג נרצחה בשלוש יריות ואחותה בחניקה.

גלעד פרג עבר כבר ב-2019 חמש בדיקות פסיכיאטריות שונות, ובשלושה מהן נקבע כי מדובר באדם שסובל מסכיזופרניה ויש לאשפזו במוסד סגור. בנובמבר טענו עורכי דינו כי אינו כשיר לעמוד לדין. באוקטובר 2021 נפתח משפטו. והוא הורשע ברצח אימו ודודתו ונגזר עליו מאסר עולם.

קישורים חיצוניים
----------------

* לילי פרג, ברשת החברתית פייסבוק
* לילי פרג, באתר ResearchGate
* לילי פרג, באתר גוגל סקולר

הערות שוליים
------------

1. ↑  "Remembering Professor Lily Pereg". *www.une.edu.au*. University of New England.
2. ↑  דברי ההספד למותה באתר האיגוד האירופי למדעי כדור הארץ (EGU)
3. ↑  פרופסורית אוסטרלית ואחותה נמצאו מתות בארגנטינה tendaily.com.au/news/australia/a190127nps/australian-professor-and-sister-found-dead-in-argentina-nephew-arrested, יום א', 27 בינואר 2019, Alex Bruce-Smith
4. ↑  "Obituary: Lily Pereg (1964–2019)". *European Geosciences Union (EGU)*.
5. ↑  סוף עצוב! אותרה גופת הנעדרת מרחובות פרחיה סרוסי ואחותה. הבן נעצר כחשוד ברצח be106
6. ↑  These were the last hours of Israeli tourists killed in Mendoza באתר shilfa.com
7. ↑  הנעדרות בארגנטינה: הבן נעצר mako, 26 בינואר 2019
8. ↑  ynet, רצח הישראליות: הבן הצטלם במקום שבו קבר את אימו ודודתו, באתר ynet, 29 בינואר 2019
9. ↑  דיווח: אותרו גופותיהן של שתי הישראליות שנעדרו בארגנטינה כאן 11, ורד פלמן, יותם רוזנפלד, 26 בינואר 2019
10. ↑  מערכת חדשות טובות, ‏קרובי האחיות הישראליות שנרצחו יתרמו למאמני הכלבים שאיתרו אותן, באתר ‏מאקו‏, 4 בפברואר 2019
11. ↑  זוהו גופות האחיות שנרצחו בארגנטינה: פרחיה סרוסי הוכתה, לילי פרג נורתה מעריב, 29 בינואר 2019
12. ↑  ירון רוולסצ'י, ‏הווידויים של גיל פרג: "היו לי יחסים עם אימא שלי, רציתי ליצור גזע היברידי", באתר ‏מאקו‏, 17 באוקטובר 2019
13. ↑  ירון רוולסצ'י, ‏ארגנטינה: גיל פרג סולק מדיון בעניינו לאחר שצרח ויילל בבית המשפט, באתר ‏מאקו‏, 6 בנובמבר 2019
14. ↑  ynet, הישראלי שהואשם ברצח אימו ודודתו התחזה לחתול במשפט והוצא מהדיון, באתר ynet
15. ↑  איתמר אייכנר, ארגנטינה: מאסר עולם לישראלי שרצח את אימו ודודתו, באתר ynet

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 91529753
* WorldCat: viaf-91529753

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"לילי פרג"**.